b"\n_START_ARTICLE_\nTimidilat\n_START_SECTION_\nAnomalies en la funci\xc3\xb3 del dTMP\n_START_PARAGRAPH_\nHi ha casos en qu\xc3\xa8 la replicaci\xc3\xb3 del DNA no es realitza correctament a conseq\xc3\xbc\xc3\xa8ncia del mal funcionament de les vies de s\xc3\xadntesis de les bases pirimid\xc3\xadniques, per exemple per la manca de la vitamina B12 a l'organisme. Aquesta participa en dues reaccions qu\xc3\xadmiques essencials per l'\xc3\xa9sser hum\xc3\xa0: la s\xc3\xadntesi de les bases de l'ADN i la isomeritzaci\xc3\xb3 de malonil-CoA a succinil-CoA. Centrant-nos en la primera, la vitamina B12 \xc3\xa9s cofactor d'una doble via metab\xc3\xb2lica; per una banda, actua com a receptor d'un grup metil en la reacci\xc3\xb3 de desmetilaci\xc3\xb3 de l'\xc3\xa0cid N5-metil-THF. D'altra banda, actua com a donador d'aquest grup metil a la reacci\xc3\xb3 de metilaci\xc3\xb3 de l'amino\xc3\xa0cid homociste\xc3\xafna a metionina, amino\xc3\xa0cid necessari per al bon funcionament de les neurones. Aquestes dues reaccions catalitzades per l'enzim metionina sintasa._NEWLINE_Si no hi ha vitamina B12, aquesta doble reacci\xc3\xb3 no es pot donar, de forma que la reacci\xc3\xb3 es bloqueja i les conseq\xc3\xbc\xc3\xa8ncies s\xc3\xb3n les seg\xc3\xbcents: en primer lloc, la forma N5-metil-THF s'acumula (no \xc3\xa9s funcional) i, en segon lloc, el cicle de la metionina va lent (afectant el subministrament i, per tant, el funcionament neuronal). Referint-nos al dUMP, per\xc3\xb2, ens hem de centrar en la primera conseq\xc3\xbc\xc3\xa8ncia: El THF, com ja s'ha comentat, \xc3\xa9s necessari com a cofactor de l'enzim timilidat sintasa, el qual regula la transformaci\xc3\xb3 del dUMP a dTMP. Com a conseq\xc3\xbc\xc3\xa8ncia del seu d\xc3\xa8ficit, s'altera la replicaci\xc3\xb3 del DNA, alteraci\xc3\xb3 que es manifesta en teixits d'alt recanvi, com ara la medul\xc2\xb7la \xc3\xb2ssia, alterant la formaci\xc3\xb3 d'eritr\xc3\xb2cits (creant-los m\xc3\xa9s grans del normal) de forma que la manca de vitamina B12 pot causar an\xc3\xa8mies megalobl\xc3\xa0stiques (com ara l'an\xc3\xa8mia perniciosa)."